Avainsanat

Tiivistelmä



Avainsanat

1. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä – Kuviomerkit EMILIO PUCCI ja EMIDIO TUCCI

(Neuvoston asetuksen N:o 40/94 8 artiklan 1 kohdan b alakohta)

2. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä − Aikaisemman tavaramerkin tuottaman suojan ulottaminen tavaroihin tai palveluihin, jotka eivät ole samankaltaisia – Edellytys – Tavaramerkin laaja tunnettuus jäsenvaltiossa tai yhteisössä – Käsite – Arviointiperusteet

(Neuvoston asetuksen N:o 40/94 8 artiklan 5 kohta)

Tiivistelmä

1. Espanjalaisten loppukuluttajien keskuudessa ei ole sekaannusvaaraa kuviomerkin EMILIO PUCCI, jonka rekisteröintiä yhteisön tavaramerkiksi on haettu Nizzan sopimukseen pohjautuvan luokituksen luokkiin 18 ja 24 kuuluvia ”nahkoja ja nahan jäljitelmiä ja niistä tehtyjä tavaroita, jotka eivät sisälly muihin luokkiin; eläinten nahkoja; matka-arkkuja ja ‑laukkuja, sateenvarjoja, päivävarjoja ja kävelykeppejä, piiskoja ja satulavarusteita” sekä ”tekstiilejä ja tekstiilituotteita, jotka eivät sisälly muihin luokkiin; sängynpeittoja ja pöytäliinoja” varten, ja aikaisemmin Espanjassa mainittuun sopimukseen pohjautuvan luokituksen luokkiin 3 ja 25 kuuluvia ”valkaisuaineita ja muita vaatteiden pesussa käytettäviä aineita; puhdistus‑, kiillotus‑, tahranpoisto‑ ja hiontavalmisteita; saippuoita; hajuvesiä; eteerisiä öljyjä, kosmeettisia tuotteita, hiusvesiä; hampaidenpuhdistusaineita” ja ”vaatteita mukaan lukien saappaat, jalkineita ja tohveleita” varten rekisteröityjen kuviomerkkien EMIDIO TUCCI välillä.

Vaikka on totta, että kyseessä olevat merkit ovat samankaltaiset asetuksen N:o 40/94 8 artiklan 1 kohdan b kohdassa tarkoitetulla tavalla, sekaannusvaara voidaan sulkea pois, koska kyseessä olevat tavarat eivät ole samankaltaiset sikäli kuin ne eroavat toisistaan monissa suhteissa eli esimerkiksi luonteeltaan, käyttötarkoitukseltaan, alkuperältään ja jakelukanaviltaan, eivätkä ne myöskään kilpaile keskenään.

(ks. 38, 43, 44 ja 59 kohta)

2. Yhteisön tavaramerkistä annetun asetuksen N:o 40/94 8 artiklan 5 kohdassa, jonka mukaan rekisteröidyn tavaramerkin tuottama suoja ulottuu myös muihin kuin samankaltaisiin tavaroihin tai palveluihin, tarkoitetun laajaa tunnettuutta koskevan edellytyksen täyttämiseksi merkittävän osan aikaisemman kansallisen tai yhteisön tavaramerkin kattamien tavaroiden tai palvelujen kohdeyleisöstä on tunnettava tämä tavaramerkki. Tutkittaessa tämän edellytyksen täyttymistä on otettava huomioon kaikki asiassa merkitykselliset seikat, joita ovat muun muassa tavaramerkin markkinaosuus, tavaramerkin käyttämisen intensiivisyys, maantieteellinen laajuus ja kesto sekä se, missä määrin yritys on käyttänyt varoja tavaramerkin tunnetuksi tekemiseen.

(ks. 67 kohta)